წყაროს ბრძანებები და ჩვენ - ადამიანები 


შესავალი 


დიალოგი უხილავთან 


ბ 


–იცოდე ჩვენი შეხვედრა არ არის პირველი. თუმცა ახლა ამ სიტყვების წერა 
გაჭირვებით დაიწყე, მანამდე კი მთელი დღეა თითებს იმტვრევ და, აი, ძლივს 
მიგახვედრა შენი სხეულის ენამ, რომ დროა კალამი აიღო და გააკეთო ის, 
რასაც მუდამ აკეთებ. 

-ვინ ხარ? 

-სხივი ვარ, უხილავი და მეტყველი. 

-მე რატომ მესმის? 

-თავად ითხოვე. მოითხოვდი გაგეგო ვინ ხარ. 


ბოლო პერიოდში პლანეტაზე იმდენ რამეს აეხადა ფარდა, რომ სხვა შრეებში 
ფრაქტალურად ჩახლართული რეალობები სიტყვა ,,ნორმალურს”'” გაუგებარ, 
დაუდგენელ, ბუნდოვანი მნიშვნელობის შინაარსს აძლევს. ,,ნორმალურის”'” აღქმა 
გონს ჩარჩოებში აქცევს და ასეთი ყოფა ვადაგასულ, სანაგვისთვის გამზადებულ, 
ყვითელი პოლიეთილენის პარკში დაასრულებს თავის არსებობას. 


~| ამიცდა და მწერალი რომ ვარ და ხანდახან ჩემს თავს ველაპარაკები, ეს 
| გამახსენდა. 


უამრავი რამ მინდა გამოვატიო ჩემი კალმის წვერიდან და თანაც ყველაფერი 
ერთდროულად. 

მოდი იმით დავიწყებ, რომ ნაწერს შინაარსი და ძირითადი თემა სულიერი | 
უხილავი აქვს. სიტყვებსა და ასოებს შორის ფარულ სხივებს დაინახავს თვალი 


მხედველი. 
და მეც აღვასრულებ ბრძანებას აღმატებულს ჩემზე. 


–Iახალი ბრძანება, საქართველო, ბათუმი, 25 დეკემბერი, 2021 


გონება დავკარგე და იატაკზე დავეცი. ისევ თეთრ უსასრულო სინათლეში ვარ. 
ფილმივით კადრებს ვხედავ ჩემი ცხოვრების. ადამიანებს ვხედავ, ახლობლებს და 
ნათესავებს. ჩვენს შორის უხილავი ძაფები წყდება. კავშირები სრულდება და 
განშორების მოსალოდნელი ტკივილი ჩემში ადგილს ვერ პოულობს. ნეტარებას 
განვიცდი. ვიცი და მშვიდად ვარ, ვენდობი, იყოს ნება შენი. 


“I-შეუდექი, გზა გააგრძელე, მზად ხარ, დაიწყე, აიღე ჯვარი. 


თვალებს ვახელ. მიხეილი ჩემს გვერდითაა. მშვიდია. გარემო მომცა. მშვიდად 
მივიღე ქრისტეს შობა სხეულში, კიდევ ერთხელ. 


საქართველოდან უნდა წავიდეთ. რაც შეიძლება მალე. მე დავთანხმდი. არ ვიცით 
რა იქნება, სად წავალთ და როგორ ან რისთვის. 


-დანებდი, დამორჩილდი და გაიარეთ ერთად გასავლელი. 


მანქანა გავყიდეთ, ავტობუსის ბილეთები ვიყიდეთ. ჩანთებში ჩავაწყეთ 
საქართველოში ცხოვრებისას ჩვენი სულის ყველა საზრდო – წიგნები, ნახატები 


და სხვა. ვიცით უპირობოდ უნდა გავცეთ და ბათუმის სკოლის კედელთან ვტოვებთ 
სიმდიდრეს უცნობი ახალი პატრონისთვის. 


გერმანიის მიწაზე. 
შტუტგარდი, 29 დეკემბერი, 2021 


საქართველოდან რამდენიმედღიანი ავტობუსით მგზავრობა ნიურნბერგის სადგურზე 
დავასრულეთ და ხმელეთზე ფეხი დავადგით. აქედან შტუტგარდამდე მატარებლით 
წასვლა გადავწყვიტეთ. და აი, საღამოა და შტუტგარდის ცენტრალური სადგურიდან 
ხალხმრავალ მოედანზე გამოვედით. სიცივე იგრძნობა. წარმოდგენა არ გვაქვს 
ოთხდღიანი მგზავრობის შემდეგ ამ ღამეს სად გავათევთ, თუმცა იმედიანად ვართ 
რომ სასტუმროს ნომერში გემრიელად მოვმყუდროვდებით და დაღლილ ტანებს 
დავასვენებთ. 


სასტუმროს ძებნას სანამ შევუდგებით, იქვე კაფეებს ვათვალიერებთ და 
ყავისთვის შევდივართ. გვეუბნებიან, რომ აცრის გარეშე ყავას იქვე ვერ 
დავლევთ და თან უნდა წავიღოთ. შებნელებულია და ღამის სიცივე ძალას იკრებს. 
წვიმს. ცხელმა ყავამ ღონე მოგვცა, დაკეტილი სავაჭრო ცენტრის ქუჩას 
შევეფარეთ. ზურგჩანთაში რაც თბილი გვქონდა, ჩავიცვით. ინტერნეტის ძებნა 
დავიწყეთ, რომ ახლომახლო სასტუმროს ნომერი დავჯავშნოთ. მალევე აღმოვაჩინეთ 
რომ აუცრელებს ამ ქვეყანაში ცოტა რამ შეუძლიათ და სასტუმროზე ზრუნვა 
შევწყვიტეთ. 


უცხო ადგილის ენერგიამ და ჩვენმა გაურკვეველმა სიტუაციამ ერთმანეთი სცნეს 
და ავმოძრავდით, ხეტიალი დავიწყეთ - გამოსავალს ვეძებთ. ზურგჩანთები უაზროდ 
მძიმეა და გადავწყვიტეთ სანამ თავშესაფარს ვიპოვით, სადმე მოფარებულ 
ადგილას დავტოვოთ. ასეც მოვიქეცით. რამდენიმე ქუჩა გადავკვეთეთ და ტაქსის 
მოხუცი მძღოლი მისთვის რთულად გასაგები ჩვენი ინგლისურით გამოვკითხეთ, მან 
არ იცოდა სადმე თუ შევძლებდით ღამის გათევას. დავემშვიდობეთ და გზას 
გავუყევით. 


სკვერში ვართ და კიბეზე შემდგარ ხის ქოხს ვათვალიერებთ, იქნებ აქ შევძლოთ 
ღამის გათენება. პარალელურად რუკაზე ეკლესიებს და თავშესაფრებს ვეძებთ. 
მოშორებით, სკამზე ადამიანი შევნიშნეთ და გავემართეთ, იქნებ დაგვეხმაროს. 
ვუახლოვდებით და ვხედავთ ჩემი წითელი ჩანთა უდევს, გახსნილი და შიგნით 
იქექება. იქვე გავშეშდით. მოზღვავებული ემოციების ნაკადი გულის წინ 
გავაჩერე, მოვიცვი ნათელში და ამაღლებული განწყობით გავემართეთ უცნობისკენ. 


მშვიდად ავუხსენით, რომ ჩვენს ნივთებს ქექავს. დაიბნა. შიში, გაურკვევლობა 
და ჩვენი მისთვის მოულოდნელი სიმშვიდე სახეზე აერია. დაგვნებდა. ნივთების 
უკან ჩალაგება დაიწყო და ბოდიში მოგვიხადა. მადლობა გადავიხადეთ და 
დავიშალეთ. 


ის და მომდევნო ღამე მიხეილის მეგობარ, ქართველ ლტოლვილთან გავატარეთ და 
გერმანიაში მისი ლტოლვილად ჩაბარების გზის გამეორება გადავწყვიტეთ. 
გვიყვებოდა რა პროცედურები გაიარა და როგორია ქართველი ლტოლვილების 
ყოველდღიური ყოფა გერმანიაში. გვირჩია ქართველებს არ ენდოთო და ყველა 
ქურდობს – ასეთია ლტოლვილებისთვის აქ თავის რჩენის გზაო. 


დავინახე უამრავი გზას აცდენილი სული, საქართველოდან გაუგებარ მიზეზს 
გამოქცეული, ნარკომანიისა და ქურდობის მორევში ჩავარდნილი ახალგაზრდები და 
მათი უცოდველი შვილები - ჩვილები, რომლებსაც გერმანიის მოქალაქეობის 


მისაღებად აჩენენ და უთავბოლოდ ზრდიან. დავინახე დიდი ბნელი ენერგიის 
ორომტრიალი, რაშიც ქართველები უაზროდ ებმიან და სულს ყიდიან. 


კითხვები გამიჩნდა და დიალოგი მოვითხოვე - რა იყო ამის მიზეზი, საწყისი 
აცდენის წერტილი. 


ქარბორბალად მოტრიალე მორევი გულის წინ გავაჩერე, მოვიცვი ნათელში და 
ამაღლებული განწყობით გავემართეთ ლტოლვილობის გზაზე. 


დასაწყისშივე შევთანხმდით რომ გზა, რომელიც ქართველებმა აქ აირჩიეს, 
დამღუპველია - ჩვენ ვიპოვით წრფელ, მართალ გზას, დავადგებით და ასე 
გავივლით ბოლომდე - ვიქნებით მაგალითი და ქართველობას ნათელი მხრიდან 
წარმოვაჩენთ. 


ლტოლვილად ჩაბარება. 
კარლსრუე, 31 დეკემბერი, 2021 


ამ ქალაქშია ბადენ ვურტენბერგის მიწიაზე ლტოლვილების მიმღები მთავარი 
დაწესებულება. საღამოა. მატარებლიდან ფეხით ვაგრძელებთ გზას. ქალაქის ფართო 
ქუჩებზე სახლები საახალწლოდაა მორთული. ყველაფერი დაკეტილია. საჭმლის ძებნა 
შევწყვიტეთ და მიმღები დაწესებულებისკენ გავემართეთ. გზად კიდევ ერთხელ 
შევთანხმდით რომ არ ვიქნებით დამცირებულ მდგომარეობაში, გამოვავლენთ ჩვენს 
წრფელ ბუნებას და მხნედ გავივლით ყველა სიტუაციას. მოხეტიალე ცირკის ბანაკი 
შეგვხვდა - სიმბოლო ჩვენი წინა ხეტიალის, ცხოვრების ცირკისებრი 
სიტუაციების, უაზრო და გაუთავებელი გართობის წრეზე სიარულის. მუდამ 
ნეიტრალური–უგულო დავრჩები ცირკისა და მისი კულტურის მიმართ (ტყავზე 
გამოვცადე სულის ერთ–ერთი წინა ბოშა ცხოვრებისას). 


მიმღებ შენობასთან ბენზინგასამართ სადგურზე ჩაის საყიდლად შევედით. 
დაგვავიწყდა რომ გვშია. სალაროდან ხურდასთან ერთად იმ საღამოს დარჩენილი 
გამომცხვარი საჭმელი გამოგვატანეს. მადლობას ვიხდით და მოსაცდელში შიმშილს 


ვიკმაყოფილებთ. 


შენობაში შევყავართ, ციხეს გავს. აქ ახლად მოსული ლტოლვილები კარანტინის 
დაწყებამდე რჩებიან. შაბათ-კვირა დაემთხვა და რამდენიმე ღამის გათევა აქ 
დაგვჭირდა. 


პასუხიც აქ ყოფნისას მივიღე კითხვაზე რა არის საწყისი აცდენის წერტილი – 


დისჰარმონია დაკავშირებულია წარსულის სასულიერო–პოლიტიკური ხასიათის უხეშ 
ადამიანურ ჩარევასთან. 

სიტუაციის მომწიფება, ადამიანებით: გიორგი გურჯიევი. სტალინი. ჰიტლერი. 
კავკასიური რასის სიბრძნე და მისი კაცობრიობის განვითარების საწინააღმდეგოდ 
გმოყენება. 

შედეგი – 

მეორე მსოფლიო ომი. 

კავკასიური რასის მასიური ინტელექტუალური დეგრადაცია სოციალურ–პოლიტიკურ– 
სულიერი კრიზისის გამო. თაობათა შორის მძლავრი სულიერი კავშირის გაწყვეტა. 
მასიური დავიწყება. სიბრძნის დაკარგვა. რასობრივი გამოფიტვა. სულიერი 
შიმშილი. 


-დაიწყე ახალი დავალება. მიიღე ყოველი გამოცდილება გზაზე და გაანათე 
სიბნელე. 


გურჯიევის სულის მეხსიერებასთან წვდომა და დავალების განმარტება – 

ომის შედეგად დედამიწაზე ხილულსა და უხილავს შორის გაჭედილ ენერგიის მორევს 
ვხედავ, ბნელს და ქარბორბალასავით მოძრავს. თვით-ჰარმონიზაციის უნარი არ 
აქვს. ბნელი ძალების წყაროდ ქცეულია წარსულის დროის ხაზში ადამიანთა უხეში 
ჩარევით წამოზრდილი დისჰარმონია - გურჯიევის სულის ფრაგმენტაცია-–გავლილ 
ნაწილებს ვხედავ. 


-დააბალანსე, სხეულში გაიტარე ყოველდღიური სიტუაციების სახით. 


“-“-საქართველო მე ვითარცა ცათა შინა ეგრეცა შენს ქუეყანასა ზედა მომეც 
ჩუენ ტაძარი თავად ჩუენთა ტანად სამყოთლად 

არა არს ნეტარი ნეტარად რამეთუ დაუტევა სახლი თვისი განვიდა ქუეყანიდან და 
იხვეწა სახლი შინა მის გერმანიას. 

მუნ ესმა საქმე მოსავლენი გურჯ სულად იევი, ჰრქუა სულმა მხედვი და სმენ 
ხმას ამას ჩემს, მოიღე ნათელი შენი, იყავნ ნება შენი ვითარ ნეტარი ხარ 
ქუეყანასა ამას გერმანიას ხალხსა შორის ძალა არს ჩემის სულის ნაწილად, აიღე 
ძალა, ააქარე ძალა, აანთე ძალა ნათელის შენის ნეტარებით, მადლად ჰქმენ ძალა 
ესე და განასრულე ხაზი ჩემი სინათლის ყოფად. 

უცხონი მოუხდნენ ასხეს მას ნეტარს გესლნი სოფლისა ამის წარმავალისა. 


მისია წარმოვთქვი, გავიაზრე, მივიღე. 


კარანტინი, 
ჰაიდელბერგი, შობა, 2022 


ვიწრო სივრცეში გამოკეტვამ ჩვენს ორ სხეულს შორის ენერგეტიკული ბრუნვა 
ააჩქარა. მძაფრი კარმული წვა დაგვეწყო. კარანტინს არაბული წარმოშობის 
მრავალშვილილან ოჯახთან ერთად, ბინის ცალკე ოთახში ვატარებდით. მათთან 
ყოველდღიური კონტაქტი გვქონდა. მტკივნეული და მტანჯველი იყო განსაწმედელი. 
უხმოდ და მდუმარედ გავდიოდით. იმ მომენტში ვერც ვაცნობიერებდით. 
მოგვიანებით ვხვდებოდით რა გავიარეთ. 

პროცედურის მიხედვით ევროპული და WHO სტანდარტებით დადგენილი ვაქცინები 
გაგვიკეთეს სხვადასხვა დაავადების საწინააღმდეგოდ. 

წინააღმდეგობის გაწევა უაზრობა აღმოჩნდა. ნივთიერებამ სამი დღის 
განმავლობაში მთელი ორგანიზმი მოიცვა, სხეულში ტკივილის გადაადგილებით 
ცენტრალური ნერვული სისტემა სრულად შევიგრძენით. 


დავინახე ვაქცინის შემადგენლობაში მეტალისებრი უმცირესი ნაწილაკები. 
სულიერმა მფარველებმა მითითება მომცეს დამეპროგრამებინა ნივთიერების 
ნაწილაკები, მომცეს ფორმულა, რომლითაც ვაქცინის შემადგენელი მეტალის 
ნაწილაკების ფუნქციური შინაარსი შევცვალე და სხეულის უჯრედული რეგენერაცია 
დაიწყო. ახალი, მაღალი სიხშირის ინფორმაციის გამტარად გარდაგვქმნიდნენ. 
კიდევ ერთხელ ვიხილე, რომ არ არსებობს ბოროტი, რომელსაც კეთილად ვერ 
შემოაბრუნებ. ყოველ მოვლენას ორივე მხარე აქვს და ჩვენ გვაქვს ნებით ძალა – 
უზენაესი თანადგომით ავიცილოთ ზიანი. პროცესი მტკივნეული იყო ორივესთვის. 
მე არ მქონდა ძალა მიხეილისთვის გამეზიარებინა რას გავდიოდით, რას 
ვხედავდი. სულიერ ფენაზე კი ვასრულებდი. ჩვენში მდუმარე თანხმობა მძლავრად 
იდგა. ვენდობოდი ნებას. 


შობის დღეების ენერგეტიკული ველი სრული გონების დაბინდვით გავატარე. 
საქართველოში ხელით აკინძულ პატარა წიგნში გაურკვეველი შინაარსისა და 
უცნაური თანწყობის ასოებით ტექსტი დავწერე. ამან დიდი შვება მომცა. 
მიხეილმა მუსიკის წერა და ხატვა გააგრძელა. უმოძრაობის მოუსვენრობას 
შემოქმედებით ვუმკლავდებოდით, როცა ეს გამოგვდიოდა. 


ვრწმუნდებოდი რომ ჩვენი გზა სულიერი შინაარსის იყო. 
ვხედავდით იმ სისტემაში მოხვედრილ ადამიანთა მძიმე მდგომარეობას. 
წარმოდგენაც არ ჰქონდათ რა სიმძლავრის ზემოქმედების ქვეშ იყვნენ. საჭმელს 


და თავშესაფარს შეგულებულები მზად იყვნენ ყველაფრისთვის. ვლოცულობდი. 
სულიერ მასწავლებლებს ვეძახდი და ვთხოვდი ჩვენთვის ძალა მოეცათ. 


საქართველოდან წამოღებული ეროვნულ ბიბლიოთეკაში დასკანერებული ,, კავკასიური 
იოგას”' წიგნი გვქონდა. ვკითხულობდით. ვეცნობოდით ჩვენთვის უცნობი ისტორიის 
დეტალებს. ვიკვლევდით და კარანტინის დრო გადიოდა. 


შიდა პროცედურები გერმანული მხარის კუთვნილ ევროკავშირის სამხედრო სოფელში 
გავიარეთ. წმინდა ჰენრი-პატრიკის სახელობის სოფელი სამხედრო წეს-წყობილების 
შენობებითა და ასეთივე სულისკვეთებით სავსე ადგილი აღმოჩნდა. 


აქ გატარებულმა რამდენიმე დღემ ჩვენში გამოიწვია მძაფრი შემოქმედებითი წვის 
სურვილი. მიხეილმა გადმოიტანა მუსიკა. მე თარგმნა დავიწყე ერთი უცნობი 
ებრაულ–ეგვიპტური სინათლის წიგნისა. სულხან-საბა ისევ ჩემთან იყო. ყველა 
ჩემთან იყო. ისევ ძალას მაძლევდა ყველაფერი. მიხეილმა მითხრა -— დალოცვილები 
ვართ. საერთო გაცნობიერების მომენტი გვქონდა და დიდი ძალის მფარველობას 
ვგრძნობდით. ამიტომ გამუდმებით ვცდილობდით საერთო ამაღლებული მდგომარეობა 
შეგვენარჩუნებინა. 


სხვების გამოცდილებასთან შეფარდებით, ჩვენი პროცედურა სწრაფად წავიდა და 
თვეების განმვლობაში საკონცენტრაციო ბანაკში ყოფნის ნაცვლად, სამი დღის 
შემდეგ გერმანიის სამხრეთ–აღმოსავლეთით, მაღალმთიან სოფელში აღმოვჩნდით. 
მადლობას ვიხდიდით. გვეგონა სამშვიდობოს გავედით და ყველაფერი იქით 
მიდიოდა, რომ ამ ქვეყანაში ახალ ცხოვრებას დავიწყებდით. 


აქვე აღვნიშნავ, რომ ყველა აღწერილი სულიერი შინაარსის გამოცდილება იმ 
მომენტში ჩვენი აღქმის გარეთ არის. უმეტესად ასე ხდება. ნებას მივყვებით 
ცნობიერად და საბოლოო შედეგი, რასაც ვემსახურებით, ჩვენთვის მოგვიანებით 
ხდება ცნობილი. 


ლტოლვილთა თავშესაფარი 
ზელი, გერმანია. იანვარი, 2022 


გერმანული სასტუმრო იყო ახალი გაუქმებული და შენობაში პირველად იღებდნენ 
ლტოლვილებს. ჩვენ პირველი ნაკადი აღმოვჩნდით და ათამდე ოთახი შევავსეთ. მას 
შემდეგ გვემატებოდნენ და მოსახლეობა სულ უფრო მრავალფეროვნდებოდა 
ეთნიკურად, რელიგიურად. 

ჩვენი გარემო ისე მოეწყო, რომ დედამიწის სხვადასხვა ნაწილიდან მოსული 
ადამიანები საერთო სამზარეულოში ვამზადებდით, ენის გაკვეთილებს 
ვესწრებოდით. ჩემი ზემგრძნობიარე სხეულებისთვის კრიტიკული და უმეტესად 
მტკივნეულად გადასატანი იყო თითოეული მათგანის გვერდით თუნდაც უჩუმრად 
დგომა. მუსლიმ ქალთა ჩაგრული ყოფა, მათი შინაგანი აგრესია, სიავე და 
სხვების მიუღებლობა დიდხანს ტრიალებდა ჩემი ენერგიის მორევში. დიდი დრო 
დამჭირდა გადასახარშად და დასაძლევად. მათსავით ჩადრით დავდიოდი. მუსლიმ 
მამრებს მხეცი მტაცებლის მძიმე ენერგია დაყვებოდათ. უცნაურად ვიქცეოდი. 


სხვებთან ყოფნისას ვშეშდებოდი, უმოძრაო, უმოქმედო და უაზრო სხეული 
ვხდებოდი. გონებას ვერ ვიკრეფდი. უუნარო ვხდებოდი. ოთახიდან გამოსვლა არ 
მინდოდა. 

მიხეილი განურჩევლად ურთიერთობდა ყველასთან. არ ეკუთვნოდა არც ერთ 
ეთნიკურად გამოცალკევებულ მამრთა ჯგუფს. ყველასთან გულღია დამოკიდებულება 
ქონდა. ყველა სიხარულით იღებდა და ესალმებოდა. მოგვიანებით ქართული ოჯახი 
შემოასახლეს. მრავალშვილიანები იყვნენ და კიდევ ბავშვს ელოდებოდნენ. 
მიხეილის სხვებთან ურთიერთობა გამუდმებით საფრთხის შეგრძნებას მიღვივებდა. 
მათგან წამოსული არეული სულის სიბნელეები ჩემს სულში აღწევდა. მათნაირი 
ვხდებოდი. მუდამ ვთხოვდი არ დაახლოებოდა, დისტანცია დაეჭირა. რთული იყო. 
სოციალურად სტერილურები ვხდებოდით. გარემო გვამჩნევდა. ვცდილობდი გარეთ 
სიარულისას თამბაქო მომეწია და ასე თავს სხეულში უფრო მძიმედ, მყარად და 
შეუვალად ვგრძნობდი. 


რამდენიმე თვე დამჭირდა. ენერგეტიკული სხეული გაძლიერდა. თავდასხმები 
შემცირდა. საცხოვრებელი ოთახი შევიცვალეთ და ზედა სართულზე გადავედით. ამან 
მეტი შვება მომცა. მუსლიმი ოჯახების ქაოსური ხმაური ოდან მოშორებით იყო. 


ვხედავდი მუსლიმ და ქრისტიან ბავშვებს. ყველა ერთად იყო. თვალებში 


გვიცვივდებოდნენ და მე იქ სინთლეს ვხედავდი. სილაღეს. ჩვენით მუდამ 
ინტერესდებოდნენ. როგორც ბავშვებთან ხდება ხოლმე. 


მაისი, სულიერ ოჯახთან კავშირის ახალი აქტივაცია და მისიის გასრულება 


მაისი ყოველთვის არის დახუნძლული მძლავრი სულიერი სამუშაო დღეებით. ახლაც 
ასე მოხდა. რამდენიმე შიდა სულიერ გამოცდილებას თან დაერთო მინიშნებები, 
რომ მისია დასასრულს უახლოვდება. 

–ააქარე.... სადღაც დავწერე, ბნელი ენერგიის მორევი, რომელზეც ვმუშაობდი, 
საბოლოოდ როგორღაც უნდა მომექცია და დამესრულებინა. არ ვიცოდი ეს როდის, 
სად ან როგორ უნდა გამეკეთებინა. რიტუალებს არ მივმართავთ. ხილული ტაძრის 
გარეთ ვმოქმედებ. სულიერ სამუშაოს ყოველთვის ტაძარში–-–სხეულში ვასრულებ. 
ამჯერადაც ასე მოხდა. 


საქართველოში ხორციელ ოჯახთან კონტაქტს და ურთიერთობის დამშვიდებას 
ვაგრძელებდით. ჩემი გვარის და ჩემს სულთან ახლობელი ადამიანი იყო პაპა. 
მან გაიარა მეორე მსოფლიო ომის ყველა სირთულე, იყო შიშველი, მშიერი, 
ბუნების შვილად იცხოვრა, ბალახებს ჭამდა, მამა ომში დაკარგა, დაობლდა, 
ფსიქიკა დაიზიანა, არ დანებდა, დედასთან ერთად ეცადა მიემსგავსებინა 
ცხოვრება ომამდელი ყოფისთვის. 


მას მარტში ვესაუბრე. სინანულით მითხრა ვიცი, ცოცხალს ვეღარ შემხვდებიო. 
დავამშვიდე, პირობა მივეცი როცა გარდაიცვლებოდა მისი სულის მეგზური 
ვიქნებოდი. ვთხოვე არაფერზე ედარდა და ვუთხარი სადღაც იმ სამყაროში ისევ 
შეხვდებოდნენ ჩვენი სულები. 


მაისში გარდაიცვალა. იმ დღეს სეირნობისას ხილვაში მახლდა. არ ვიცოდი 
ცოცხალი რომ აღარ იყო. მახსენდებოდა როგორ გულმოდგინედ უარყოფდა რომ 
აბრამიშვილები ებრაელები ვართ და ჩემი ბავშვური წყენა - რომ მატყუებდა. 
მახსენდებოდა როგორი ფართე და უხმაურო ცხოვრება გაიარა, გზებს აგებდა 
საქართველოს მიუვალ ნაწილებში. უამრავ ადამიანს იცნობდა, ახსენებდა და 
ლოცავდა მათ. ოჯახის დატოვების მერე ჩემმა სულიერმა სისუსტემ მათთან კვლავ 
დამაბრუნა. 2021 იანვარი იყო, საღამო, პაპა თავს შეუძლოდ გრძნობდა. 
სინანული დაეუფლა. ამბობდა რომ ნანობს ისე არ მოიქცა, როგორც უნდოდა 


მოქცეულიყო. ახლა გვიანააო საკუთარ თავს ეუბნებოდა. მე მაგალითად ავიღე, 
ჩემს თავს შევახსენე რომ მისი ეგ ხაზი არ გავიმეორო, ყოველთვის გავაკეთო 
ის, რისი გაკეთებაც გულით მინდა. იმ ღამეს გონება დაკარგა. შუაღამე იყო, 
სხეულში ენერგიის ზღვა ვიგრძენი. ჩემი მხდალი ნაწილი საწოლში დარჩენას და 
თავის მომძინარებას ირჩევდა და მე ავდექი. მის სხეულს ფერი ქონდა შეცვლილი. 
ხელი იმ მომენტში მოვკიდე როცა მისი სული სხეულს ჯერ კიდევ ებმოდა. მძლავრი 
ელექრტოობასავით მუხტმა ჩემი გულიდან ხელის გავლით მის სხეულში შესვლა 
დაიწყო. ძალას გადავცემდი. უმაღლესმა ნებამ ინება მაშინ არ მომკვდარიყო და 
ასეც მოხდა. სიზმარხილვა მქონდა იმღამეს, მითხრეს რომ კიდევ იცოცხლებდა. 
მას შემდეგ ჩვენს შორის უხილავი კავშირი უფრო გაძლიერდა. მხოლოდ მან 
დამიცვა საკუთარი შვილისა და ჩემი მამისგან. შენ მგავხარ. შენ ხარ ჩემი 
ნამდვილი შვილიშვილი ასე მითხრა ბოლოს ვიდეო ზარით. 


26 მაისს გადაწყვიტეს პაპას სხეულის მიწას მიბარება. წინა დღეებიდან 
მოყოლებული თავს უჩვეულოდ ვგრძნობდი. ერთი ასეთი მოვლენისას მეტყველების 
უნარი დავკარგე. დამავიწყდა როგორ მელაპარაკა. წამიერად მოხდა. მიხეილი 
გვერდით იყო. ხმას ვერ ვიღებდი. ის საუბრობდა და ჩემთვის გაუგებარი იყო 
როგორ ამომეღო ხმა. გონებაში აზრები მოდიოდა და მათ სიტყვების ფორმა არ 
ეძლეოდა, არ ვიცოდი იმ აზრს რა სიტყვა შეეფერებოდა. სასაცილოდ მეჩვენებოდა 
ყველა სიტყვა, რაც მესმოდა. სხეულს გარედან აღვიქვამდი და ვაცნობიერებდი 
როგორი უსუსურია, რამდენად ვიწრო შესაძლებლობები გვაქვს ფიზიკური სხეულით. 
მჯეროდა შევძლებდი როგორღაც ისევ ლაპარაკს. ოთახში კედელზე გაკრული გვქონდა 
ნახატები. მომინდა მათი ჩამოხსნა. ზმუილით და ხელებით მიხეილს ვანიშნე 
ნახატები ჩამოგვეხსნა. შემეძლო ეს თავად გამეკეთებინა თუმცა მინდოდა 
როგორღაც მიმენიშნებინა რომ ლაპარაკი არ შემეძლო და დავრწმუნებულიყავი თუ 
შევძლებდი მისთვის ამეხსნა, ესეიგი ეს დასასრული არ არის და მეტყველების 
გარეშეც ვიურთიერთებდით, თუ ჩვეულ მდგომარეობაში აღარ დავბრუნდებოდი. მან 
გაიგო რაც მინდოდა, ჩამოვხსენით. 


თავი უკეთ ვიგრძენი, ნელნელა სხეულში შემოსვლა დავიწყე და ტვინის უჯრედები 
ვიგრძენი. ფართო–უსასრულო ფორმა ვიწრო, მყარ ჭურჭელში შედიოდა და ამ 
ყველაფერს ცნობიერად განვიცდიდი. უჯრედების აღქმით მყარ სივრცეში ვექცეოდი 
და მომენტალურად მიბრუნდებოდა მეტყველება, სიტყვების წარმოთქმა დავიწყე, 
ისეთი სასაცილო და აბსურდული აღარ მეჩვენებოდა მეტყველების პროცესი. ხმა 
ამოვიღე და ბოლობოლო მიხეილს მოვუყევი რაც გადამხდა. 

დავინახე, რომ ჩემი სული პაპას სულს იმიტირებდა, მასთან ერთად სხეულიდან 
გასვლის პროცესს განიცდიდა. ჩემს პირობას ვასრულებდი, ვიცოდი ბუნებით 
მშიშარა იყო და სიკვდილამდე განცდილი მისი შიში სულის ვიბრაციაში დაბალ 
შუალედურ შრეებს გაატარებდა. ამიტომ დაედო მისი სული ჩემი სულის ვიბრაციას 
და დღესაც ასეა, როცა ამას ვწერ - რამდენიმე დღეა დარჩენილი ორმოცი დღის 
შესრულებამდე. 


მომდევნო დღეს, 26 მაისს, საქართველოს დროით შუადღეს, როცა პაპას მიწაში 
ასვენებდნენ, სხეული გამიშეშდა, ვერ ვმოძრაობდი. საწოლზე გვამივით გავხევდი 
და ჩემში რაღაც არანორმალურად მძლავრად ეწინააღმდეგებოდა რაღაცაში ჩასვლას, 
დასრულებას, დიდი შიში იყო, თითქოს მიწაში მფლავდნენ და ამის მეშინოდა. იმ 
მომენტში გარედან დაკვირვებისას ვაცნობიერებდი ჩემი პირობის აღსრულება და 
პაპას სულის მეგზურობა დედამიწიდან წასვლისას ასეთი ფორმით ხორციელდებოდა. 
მივხვდი იმას განვიცდიდი, რასაც იმ მომენტში მისი სული თავისი გარდაცვლილი 
სხეულის მიმართ. ტელეპათიით დავიჭირე და შთავაგონებდი შიში დაეძლია, საშიში 
არაფერია - ვეუბნებოდი. 

პარალელურად მისიის დასასრული ახლოს ვიგრძენი. დავინახე ის გაჭედილი 
შავბნელი ენერგიის ორომტრიალი. 


“ ეთერული ბადე გაააქტიურე. პაპას სული არის სინათლის მარცვალი შენთან 
გვარის ხაზით დაკავშირებული და ფიზიკური მოწამე დედამიწაზე 
დისჰარმონიის.აიღე ჰიტლერი-გურჯიევი-სტალინი დისჰარმონიის საწყისი 
ენერგიის მორევი, პაპაშენის სულთან ერთად გადაიყვანე ხილულსა და უხილავს 
შორის ბეწვის ხიდზე. 


სხეულში ენერგიის ნაკადი სულ უფრო მძლავრად შემოდიოდა და არ შემეძლო ნებით 
ხელი ამეწია, ვტიროდი, მტკიოდა, განვიცდიდი აღუწერელ მოვლენას დაბინდული და 
ამავე დროს ცნობიერი გონებით. ჩემში სინათლე ამ ყველაფერზე ძლიერად იდგა. 
სიმძიმეს გარს შემოერტყა, მოიცვა, ნელნელა სხეულიდან ზემოთ აწევა დაიწყო, 
მსუბუქდებოდა და გაშეშებული კიდურებიდან დაბუჟება გადიოდა, გრძნობა 
მიბრუნდებოდა. 


27 ივნისი, 2022, გერმანია 
მისიის გასრულებამდე დარჩენილია სამი დღე 


